《隐直近诣阙献书报闻》
宋代·刘敞

炎晖若探汤，周道行倭迟。之子忍重跰，斯人方病痱。

上书苍龙阙，移副鼎足司。卓跞动群听，谓言即张弛。

虞卿万乘相，子房帝王师。古事可彷佛，世涂实参差。

天阍虎豹深，弃我忽若遗。却走国西门，素衣化为缁。

行行屡回首，未忍从此辞。贤者爱其君，肯如悻悻为。

吾闻先达语，进退自有时。版筑不为辱，饭牛岂嫌迟。

男儿建功名，或与老大期。努力梁甫吟，古人不予欺。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。